
Slovenski regionalno razvojni sklad (v nadaljevanju: Sklad) na podlagi 11. člena Zakona o uporabi sredstev, pridobljenih iz naslova kupnine na podlagi Zakona o lastninskem preoblikovanju podjetij (Ur.l. RS, št. 45/95, 34/96, 60/99, 22/00, 67/01 in 47/02), Uredbe o metodologiji za določitev razvitosti občin (Ur.l.RS, št. 3/11), Poslovnega in finančnega načrta Javnega sklada RS za regionalni razvoj in razvoj podeželja za leti 2010 in 2011, in sicer postavk za leto 2011 (v nadaljevanju: PFN), Splošnih pogojev poslovanja Javnega sklada Republike Slovenije za regionalni razvoj in razvoj podeželja z dne 23.7.2009 (v nadaljevanju: Splošni pogoji), Uredbe komisije (ES) št. 1857/2006 z dne 15. decembra 2006 o uporabi členov 87 in 88 Pogodbe pri državni pomoči za majhna in srednje velika podjetja, ki se ukvarjajo s proizvodnjo kmetijskih proizvodov in o spremembi Uredbe (ES) št. 70/2001 (UL L, št. 358 z dne 16.12.2006, v nadaljevanju: Uredba za skupinske izjeme) in postavk PFN za leto 2011, objavlja 

Javni razpis za primarno kmetijsko pridelavo

I. PREDMET RAZPISA, UPRAVIČENCI IN VIŠINA RAZPISANIH SREDSTEV

1. Predmet razpisa je dodeljevanje ugodnih posojil Sklada upravičencem s projekti na področju primarne pridelave kmetijskih proizvodov.  

2. Razpisana ugodna posojila bo Sklad dodeljeval v dveh sklopih, in sicer:

· Sklop 1 nudi posojila z nižjo obrestno mero (vsebuje državno pomoč), ki je pod veljavno državno referenčno obrestno mero za izračun državnih pomoči (v nadaljevanju: ROM). Posojila zato vsebujejo elemente državnih pomoči, njihovo dodeljevanje pa se izvaja v skladu z veljavnimi pravili na tem področju. 

Na Sklop 1 se lahko prijavijo tisti vlagatelji, ki pri prijavljenem projektu še niso dosegli najvišje stopnje intenzivnosti državnih pomoči, lahko pa iz virov Sklada pri projektu še prejmejo dodatna sredstva, a le do višine, s katero ne bodo presegli najvišje dovoljene stopnje intenzivnosti državnih pomoči. 

· Sklop 2 nudi posojila z višjo obrestno mero (ne vsebuje državne pomoči), ki je nad ROM in zato ne vsebuje elementov državnih pomoči, a je še ugodnejša od trenutnih tržnih obrestnih mer. Na Sklop 2 se lahko prijavijo vsi vlagatelji, ki so za prijavljeni projekt že prejeli sredstva iz virov Evropske unije in/ali javna sredstva Republike Slovenije, in so ta že dosegla najvišjo možno stopnjo intenzivnosti državnih pomoči.

3.   Skupna višina razpisanih sredstev je 905.000 EUR ugodnih posojil. Razpoložljiva sredstva za Sklop 1 znašajo 500.000,00 EUR, za Sklop 2 pa 405.000,00 EUR.

V kolikor sredstva na posameznem sklopu niso razdeljena med upravičence, se lahko prenesejo na drug sklop. O prenosu sredstev med sklopoma, na podlagi izkazanega povpraševanja, odloča direktor Sklada.  Prenos sredstev se lahko opravi že po prvem odpiranju, če povpraševanje po sredstvih posameznega sklopa presega ponudbo na tem sklopu, medtem ko na drugem sklopu ostajajo sredstva neporabljena. Prenos med sklopoma in stanje sredstev za naslednje odpiranje se objavi na spletnih straneh Sklada.

4. Upravičenci: Na razpis se lahko prijavijo kmetijska gospodarstva (v nadaljevanju: KG oz. vlagatelji), ki so vpisana v register kmetijskih gospodarstev s sedežem v Republiki Sloveniji. KG so lahko organizirana kot pravna oseba, samostojni podjetnik posameznik in kmetija, ki ni pravna oseba ali samostojni podjetnik posameznik. 

KG se morajo uvrščati med mikro, mala ali srednje velika podjetja. Za opredelitev velikosti podjetij se uporabljajo določbe iz Priloge I Uredbe Komisije (ES) št. 800/2008 z dne 6. avgusta 2008 o razglasitvi nekaterih vrst pomoči za združljive s skupnim trgom z uporabo členov 87 in 88 Pogodbe (Uradni list EU L št. 214 z dne 9.8.2008), in sicer je število zaposlenih in najvišje finančne vrednosti, ki določajo vrsto podjetja:

a) V kategoriji MSP se srednje veliko podjetje opredeljuje kot tisto, ki ima manj kot 250 zaposlenih ter letni promet, ki ne presega 50 milijonov EUR in/ali letno bilančno vsoto, ki ne presega 43 milijonov EUR.

b) V kategoriji MSP se majhno podjetje opredeljuje kot tisto, ki ima manj kot 50 zaposlenih in ima letni promet in/ali letno bilančno vsoto, ki ne presega 10 milijonov EUR.

c) V kategoriji MSP se mikro podjetje opredeljuje kot tisto, ki ima manj kot 10 zaposlenih in ima letni promet in/ali letno bilančno vsoto, ki ne presega 2 milijona EUR.

Preostale usmeritve glede opredelitve MSP so v Povabilu k oddaji vloge. 

5. Opredelitev velikosti projektov

Za opredelitev velikosti projektov, ki se prijavljajo na javni razpis oz. na Sklop 1 ali Sklop 2, se v javnem razpisu za določitev vrste zahtevane dokumentacije pri posameznih projektih, uporablja sledeča razvrstitev:

· manjši projekti z upravičeno vrednostjo do vključno 50.000,00 EUR (v kar DDV ni vključen). 

· večji projekti z upravičeno vrednostjo nad 50.000,00 EUR (v kar DDV ni vključen). 

II. SPLOŠNI IN POSEBNI POGOJI

1. Vlagatelj mora predložiti vlogo na obrazcu, ki je sestavni del razpisne dokumentacije. K vlogi morajo biti priložene priloge in dokazila, ki jih zahteva od upravičenca Sklad in so navedene v V. poglavju tega razpisa ter na obrazcu za prijavo, ki je del razpisne dokumentacije. Vloge morajo biti v slovenskem jeziku, finančni zahtevek prikazan v skupni evropski valuti (EUR).
2. Vlagatelj mora imeti za projekt izdelan načrt izvedbe projekta s popisom del, opreme in tehnologijo ter mnenje o upravičenosti in ekonomičnosti projekta, ki ju pripravi za to pristojna strokovna institucija. Pri manjših projektih, mora vlagatelj v ta namen predložiti opis projekta. V primeru večjih projektov, pa mora vlagatelj v ta namen predložiti poslovni načrt oz. investicijski program. Z opisom projekta, poslovnim načrtom oz. investicijskim programom mora vlagatelj pri projektu izkazati zaprto finančno konstrukcijo in za dodeljena sredstva izkazovati sposobnost izpolnjevanja obveznosti ves čas trajanja pogodbenega razmerja.

3. Vlagatelj mora imeti poravnane vse svoje zapadle obveznosti do Sklada in države.

4. Do pomoči so upravičena KG, ki niso podjetja v težavah.

5. Naložba mora biti v skladu z veljavnimi Standardi Skupnosti oz. mora KG po zaključku projekta izpolnjevati novo uvedeni standard za dobro počutje živali.

6. Z naložbo oz. projektom mora vlagatelj prispevati k izpolnjevanju vsaj enega od naštetih specifičnih ciljev tega ukrepa, kar mora biti razvidno iz vloge, poslovnega načrta oz. opisa projekta: 

· zmanjšanje proizvodnih stroškov, 

· izboljšanje in preusmeritev proizvodnje,

· izboljšanje kakovosti, 

· ohranjanje in izboljšanje naravnega okolja ali izboljšanje higienskih razmer ali standardov za dobro počutje živali, kar mora biti razvidno iz vloge na javni razpis.

Pomoč se lahko dodeli, če se s tem upravičencu omogoči, da doseže novo uvedene minimalne standarde glede okolja, higiene in dobrega počutja živali.

7. Vlagatelj mora imeti v obdelavi ustrezno površino lastnih ali zakupljenih kmetijskih površin za neškodljivo uporabo gnojevke, gnoja in gnojnice, in sicer največ 2,5 glavi velike živine na hektar (GVŽ/ha), na varstvenih pasovih virov pitne vode največ 1,9 GVŽ/ha, oziroma kot to določajo nacionalni predpisi za posamezna področja, kar mora biti razvidno iz poslovnega in investicijskega načrta oz. opisa projekta.

8. Kadar je vlagatelj kmetija, mora biti nosilec KG lastnik ali solastnik oziroma mora imeti kmetijo zakonito v najemu. 

9. Vlagatelj mora imeti za projekt pridobljeno ustrezno dovoljenje za izvedbo le-tega, kolikor se za to vrsto naložbe izdajajo dovoljenja.

10. Gradbena dela morajo biti izvedena v skladu z veljavnimi predpisi o graditvi objektov, urejanju prostora in varstvu okolja.

11. K vlogi morajo biti v primeru kandidiranja na Sklop 1 predložene neobvezujoče ponudbe oziroma predračuni za projekt, v primeru kandidiranja na Sklop 2 pa so lahko tudi računi in pogodbe. V primeru dokazil v tujem jeziku je vlagatelj dolžan predložiti krajši prevod predloženega dokazila. Financirani upravičeni stroški oz. stroji, oprema in nepremičnine se morajo kupiti od tretje osebe po tržnih pogojih (tretja oseba ne sme biti več kot 25% kapitalsko povezana z upravičencem; lastniški deleži ali glasovalne pravice morajo biti manjše od 25%). Nakup investicijskih sredstev tudi ni dovoljen v primerih, ko gre za nakup med sorodniki prvega, drugega in tretjega dednega reda ali med fizično osebo, ki je ustanovitelj s.p.-ja in ali med lastnikom gospodarske družbe in gospodarsko družbo.

12. Predmet podpore so naslednja investicijska področja:

a)
Gradnja, nakup ali posodabljanje kmetijskih gospodarstev z živinorejsko in rastlinsko proizvodnjo:

· naložbe v gradnjo, nakup ali posodobitev hlevov s pripadajočo notranjo opremo;

· naložbe v skladišča za krmo s pripadajočo opremo;

· nakup kmetijske mehanizacije in opreme, vključno z računalniško programsko opremo;

· prva postavitev ekstenzivnih travniških sadovnjakov ter prva postavitev oziroma prestrukturiranje intenzivnih trajnih nasadov sadovnjakov, vključno z jagodišči in nasadov hmeljišč;

· nakup in postavitev steklenjakov, rastlinjakov, plastenjakov, tunelov in toplih gred, vključno s pripadajočo opremo;

· nakup in postavitev mrež proti toči;

· nakup kmetijskih zemljišč, v vrednosti do 10% celotne naložbe, če je nakup kmetijskega zemljišča sestavni del celotnega projekta (velja le za Sklop 1), oz. samostojen nakup zemljišč in kmetij (velja le za Sklop 2);

· nakup živali (le za Sklop 2).

b)  Urejanje pašnikov, kmetijskih zemljišč in dostopov:

· naložbe v postavitev pašnikov za nadzorovano pašo domačih živali in obor za rejo gojene divjadi;

· naložbe v izvedbo agromelioracijskih del in ureditev dostopov (poljske poti, dovozne poti, poti v trajnih nasadih, ki niso javno dobro), vodno in ostalo infrastrukturo na kmetijskih gospodarstvih;

· naložbe v obnovo namakalnih sistemov, ki so v zasebni lasti, če taka naložba vodi k zmanjšanju prejšnje uporabe vode za najmanj 25%.

13. Upravičeni stroški:

	Sklop 1 (vsebuje državno pomoč)
	Sklop 2 (ne vsebuje državne pomoči)

	· stroški adaptacije hlevov zaradi prilagajanja novo uvedenega standarda dobrega počutja živali, temelječega na zakonodaji Skupnosti;

· stroški novogradnje in adaptacije hlevov;

· stroški nakupa in montaže tehnološke opreme (za krmljenje, molžo, izločke…);

· nakup materiala, opreme in stroški novogradnje oziroma adaptacije pomožnih živinorejskih objektov (adaptacija gnojnih jam in gnojišč zaradi izpolnjevanja standarda Nitratna direktiva ni mogoča. V sklopu novogradnje hlevov se lahko sofinancira novogradnja gnojišč in gnojnih jam);

· stroški nakupa kmetijske mehanizacije in opreme, vključno z računalniško programsko opremo;

· stroški prve postavitve ekstenzivnih trajnih nasadov ali postavitve oziroma prestrukturiranja (zamenjave sort) obstoječih intenzivnih trajnih nasadov (priprava zemljišča in postavitev opore in ograje, nakup večletnega sadilnega materiala, postavitev mrež proti toči …);

· stroški nakupa in postavitve steklenjaka, rastlinjaka ali plastenjaka, tunela ali tople grede s pripadajočo opremo;

· stroški nakupa in postavitve mrež proti toči;

· stroški nakupa opreme za ureditev pašnikov in obor (oprema za ograditev in pregraditev pašnika na pašne čredinke, pašni aparat, ureditev napajališč …);

· stroški izvedbe agromelioracijskih del, razen drenažnih del, materiala za drenažo, opreme za namakanje in namakalnih del, razen če tovrstna naložba vodi k zmanjšanju prejšnje uporabe vode za najmanj 25%;

· splošni stroški, povezani s pripravo in izvedbo projekta (honorarji arhitektov, inženirjev in svetovalcev, stroški študije za izvedljivost, projektne dokumentacije, nakup patentov in licenc …).



	· Stroški nakupa kmetijskih zemljišč, v vrednosti do 10% celotne naložbe, če je nakup kmetijskega zemljišča sestavni del celotnega projekta.

· Upravičeni strošek je tudi nakup rabljene kmetijske mehanizacije in/ali opreme, ki ne sme biti predhodno že sofinancirana s strani javnih virov (države, EU, lokalne skupnosti) oziroma višina državne pomoči ne sme presegati najvišjega dovoljenega odstotka državne pomoči. V primeru nakupa rabljene opreme in/ali kmetijske mehanizacije je potrebno preveriti in navesti ter pridobiti podatke s strani prodajalca o že prejetih pomočeh. Rabljena kmetijska mehanizacija in/ali oprema je lahko stara največ 10 let. Do nakupa rabljene kmetijske mehanizacije in/ali opreme so upravičene le fizične osebe.
	· Upravičeni strošek je tudi nakup rabljene kmetijske mehanizacije in/ali opreme, do nakupa katere so upravičene vse pravne osebe, s.p. in fizične osebe. Rabljena kmetijska mehanizacija in/ali oprema je lahko stara največ 10 let.

· Nakup kmetij (zemljišča ter objekti) in nakup kmetijskih zemljišč ter

· nakup živali.




14. Neupravičeni stroški:

	Sklop 1 (vsebuje državno pomoč)
	Sklop 2 (ne vsebuje državne pomoči)

	· davki, razne takse in režijski stroški;

· davek na dodano vrednost ter drugi davki ter dajatve,

· zavarovanja;

· refinanciranje obresti;

· investicije v naložbe trgovine;

· preproste naložbe za nadomestitev;

· drenažna dela ali oprema za namakanje in namakalna dela, razen, če taka naložba vodi k zmanjšanju uporabe vode za najmanj 25%;

· stroški za proizvodnjo proizvodov, ki posnemajo ali nadomeščajo mleko in mlečne proizvode;

· stroški nadzora.



	· že izvedena dela, razen za izdelavo projektne dokumentacije;

· nakupa živali in samostojen nakupa kmetijskih zemljišč;

· nakupa in zasaditev enoletnih rastlin;

· nakupa proizvodnih pravic;

· stroški nakupa rabljene kmetijske mehanizacije in/ali opreme za pravne osebe in s.p.


	


15. Pri Sklopu 2 se lahko projekt prične od vključno 1.1.2010 naprej. Pri Sklopu 1, pa projekt ne sme biti začet pred datumom izdaje pozitivnega Sklepa Sklada o odobritvi sredstev. V kolikor je bil projekt pred tem že začet, le ta ni več upravičen do pomoči. Za začetek projekta se upošteva datum, ko je bila sklenjena prva obvezujoča zaveza za začetek aktivnosti na projektu.

16. Projekt mora ostati v regiji vsaj 3 leta po zaključku projekta.

17. Projekt mora biti zaključen v skladu s podano prijavo na javni razpis oziroma najkasneje do 31.12.2013. Rok za zaključek projekta se opredeli v sklepu in pogodbi. Za zaključek projekta se upošteva končanje investicijskih del na projektu oziroma vključitev strojev ali opreme v objektih v proizvodni proces.

Vlagatelj mora o poteku projekta poročati ob zaključku projekta v roku meseca dni po zaključku projekta. Po svoji presoji lahko Sklad določi neodvisnega nadzornika. Stroške nadzora krije posojilojemalec.

18. Vlagatelj mora z naložbo doseči enega ali več ciljev iz 6. točke poglavja II. javnega razpisa, kar dokaže z vlogo oziroma poslovnim načrtom ali investicijskim programov za večje projekte ter opisom projekta pri manjših projektih. Sklad bo spremljal doseganje teh ciljev ter porabo in učinke dodeljenih sredstev iz razpisa. Vlagatelj se v pogodbi zaveže, da bo omogočen nadzor nad porabo sredstev tako, da je vsak čas možna kontrola realizacije projekta ter vpogled v poslovne knjige in listine, ki se nanašajo na projekt. Če sredstva niso bila porabljena za namene, za katere so bila dodeljena ali se je sredstva kakorkoli odtujilo, ima Sklad pravico zahtevati takojšnje vračilo sredstev v enkratnem znesku, v realni višini s pripadajočimi zakonitimi zamudnimi obrestmi za obdobje od dneva nakazila do dneva vračila po Zakonu o predpisani obrestni meri zamudnih obresti (Ur.l. RS, št. 11/2007).

19. Vlagatelj se s pogodbo o dodelitvi sredstev zaveže, da bo:

· zagotovil primeren prostor za namestitev oznake Sklada, 

· Sklad ustrezno obvestil o aktiviranju projekta ter ob informiranju širše javnosti o projektu, slednji podal informacije o udeležbi Sklada pri projektu,

· hranil dokumentacijo najmanj do dokončnega vračila posojila, 

· na zahtevo Sklada omogočil ogled projekta.

III. FINANČNI POGOJI

III.1 Finančni pogoji skupni za Sklop 1 in Sklop 2:

1. Posojila se dodeljujejo v evrih. Skupna doba vračanja posojila praviloma ne more biti daljša od ekonomske dobe projekta. 

2. Najmanjša upravičena višina investicijskih projektov razpisa (brez DDV) ter najmanjša višina zaprošenih sredstev ne smeta biti nižji od 5.000 EUR. Kot celotna upravičena vrednost projekta se šteje višina predloženih upravičenih neobvezujočih predračunov, predpogodb in ponudb (Sklop 1) oz. računi ali pogodbe (Sklop 2). 

Najvišja možna višina odobrenih posojilnih sredstev na projekt oz. vlagatelja lahko znaša:

· 500.000 EUR za Sklop 1, 

· 405.000 EUR za Sklop 2.

Skupna višina zadolženosti posameznega vlagatelja do Sklada ne sme presegati 10 % vrednosti namenskega premoženja Sklada, ki je vpisano v sodni register (10% vrednosti na dan 31.12.2010 znaša 8.876.291,80 EUR).

3. Vlagatelj mora zagotoviti razliko med dodeljenimi sredstvi in dejansko vrednostjo projekta. 

4. Vlagatelju je lahko po javnem razpisu odobren največ en projekt oziroma vloga. 

5. Posojilni pogoji: 

· Obrestna mera ter najvišji možni odstotek sofinanciranja pri projektih sta določena posebej za Sklop 1 in posebej za Sklop 2 v Posebnih finančnih pogojih.

· Skupna doba vračanja posojila: do 15 let (z že vključenim neobveznim moratorijem na odplačilo glavnice), 

· znotraj skupne dobe vračanja posojila, ki je sestavljena iz moratorija na odplačilo glavnice in odplačilne dobe, lahko upravičenec pridobi oz. koristi največ 36 mesecev moratorija, za kar se opredeli pred sklenitvijo pogodbe. Dolžina moratorija je odvisna od višine odobrenega posojila. Pred podpisom pogodbe se upravičenec moratoriju lahko odpove in skrajša skupno dobo vračanja posojila, vendar le ta ne more znašati manj kot 1/3 prvotne skupne dobe vračanja.

· Obresti v času moratorija se obračunavajo in plačujejo mesečno.

· Skupna doba vračanja, doba odplačevanja ter moratorij na odplačilo glavnice sta podrobneje razdelana v razpisni dokumentaciji oziroma povabilu k oddaji vloge.

· Posojilna pogodba se sklepa pri KD Banki d.d. .

6. Črpanje posojila Sklada je dokumentarno na podlagi računov, pogodb ali situacij, z možnostjo nakazila sredstev izvajalcem oziroma dobaviteljem ali v obliki refundacije že plačanih računov, za dela izvršena iz lastnih virov po datumu izdaje pozitivnega sklepa Sklada o odobritvi pomoči za Sklop 1, ter za dela izvršena od vključno 1.1.2010 naprej za Sklop 2.

Črpanje se izvede po predložitvi:

· računov, pogodb ali situacij, potrjenih in podpisanih s strani upravičenca. V primeru kopij dokumentov banka na podlagi predloženih originalov z žigom in podpisom potrdi, da kopije ustrezajo originalom; 

· pisne izjave oz. naloga banki za nakazilo sredstev;

· potrdila o plačilu iz lastnih virov v primeru refundacije že plačanih računov. 
7. Rok sklenitve pogodbe je do 75 dni od vročitve sklepa o odobritvi projekta vlagatelju. Rok črpanja odobrenih sredstev je do 75 dni od dneva sklenitve pogodbe. Ob utemeljenem razlogu lahko Sklad na prošnjo vlagatelja oba roka tudi podaljšat s pisnim soglasjem. Če vlagatelj, ki so mu bila sredstva odobrena, ne bo pristopil k podpisu pogodbe v roku, določenem v sklepu, se bo upoštevalo, da je vlagatelj enostransko odstopil od odobrenih sredstev in od sklenitve pogodbe. Prav tako se bo upoštevalo, da je vlagatelj enostransko odstopil od odobrenih sredstev, v kolikor ne bo v roku, določenem v sklepu, dostavil ustrezne dokumentacije za črpanje. Če se prejemnik v roku, ki je naveden v sklepu, nanj ne odzove, se na podlagi 4. točke 42. člena Splošnih pogojev upošteva, da je umaknil vlogo za pridobitev sredstev. Sredstva pa se dodeli/ponudi naslednjemu na čakalni listi.

8. Posojilo se obvezno zavaruje z menicami (razen pri fizičnih osebah) in z enim ali več zavarovalnimi instrumenti v skladu s Splošnimi pogoji. Posojilo do 8.500 EUR vlagatelj lahko zavaruje pri zavarovalnici. Posojilo nad 8.500 EUR vlagatelj praviloma zavaruje z vpisom hipoteke na premoženje ali z drugim, temu instrumentu enakovrednim jamstvom, za katerega je potrebno predhodno pridobiti soglasje Sklada. V primeru zavarovanja s hipotekarnim jamstvom, mora biti razmerje med obveznostjo do Sklada in vrednostjo zastavljenih nepremičnin praviloma 1 proti 2,5. Posojilo ne more biti zavarovano z jamstvom Republike Slovenije ali občine. 

9. Stroški zavarovanja posojila, stroški sklepanja pogodbe in vodenja posojila bremenijo vlagatelja. V kolikor vlagatelj predčasno vrne posojilo, plača stroške za predčasno vračilo posojila v skladu s tedaj veljavnim cenikom. Sklad ne zaračunava stroškov postopka odobritve posojila. Vlagatelji, ki jim bodo sredstva odobrena, bodo sklepali pogodbo o dodelitvi sredstev s KD Banko d.d..

III.2 Posebni finančni pogoji za Sklop 1

1. Najvišji znesek dodeljene državne pomoči posameznemu podjetju ne sme preseči 400.000 EUR, v katerem koli obdobju treh proračunskih let, oziroma 500.000 EUR, v katerem koli obdobju treh proračunskih let na območjih z omejenimi dejavniki.

2. Projekt je s strani Sklada lahko sofinanciran v višini do 100% upravičenih stroškov investicijskega projekta (brez DDV) oziroma do najvišjega dovoljenega odstotka državnih pomoči, kar znaša: 

· na območjih z omejenimi dejavniki do 50%,

· na drugih območjih do 40%.

a) Državna pomoč se pri posojilu izraža v obliki bruto ekvivalenta dotacije in se sešteva z drugimi prejetimi državnimi pomočmi pri projektu. Vlagatelj mora opredeliti predhodno prejete višine državnih pomoči, v kolikor jo je le-ta prejel za isto investicijo.

3. Obrestna mera:

a) Euribor (trimesečni) + 0,25 % letno, za projekte v Pomurju ter občinah, ki imajo koeficient razvitosti občin za leto 2011, glede na Uredbo o metodologiji za določitev razvitosti občin (Ur.l.RS, št. 3/2011; v nadaljevanju: UMZDRO) manjši od 0,90,

b) Euribor (trimesečni) + 0,30 % letno, za projekte v občinah, ki imajo koeficient razvitosti občin za leto 2011 med vključno 0,90 in vključno 1,09 glede na UMZDRO,

c) Euribor (trimesečni) + 0,35 % letno, za projekte v občinah, ki imajo koeficient razvitosti občin za leto 2011 višji od 1,09 na UMZDRO.

III. 3. Posebni finančni pogoji za Sklop 2

1. Projekt bo s strani Sklada sofinanciran v višini do 100% upravičenih stroškov investicijskega projekta (brez DDV). 

2. Obrestna mera: veljavna državna ROM +   0,01 letno, ki velja za vse projekte tega sklopa.

IV. MERILA ZA IZBOR

Merila za izbor so podrobneje navedena v Razpisni dokumentaciji - namen A1. 

Regionalni vidik lokacije investiranja (največ 30 točk)

a) Stopnja razvitosti razvojnih regij (Sklep o razvrstitvi razvojnih regij po stopnji razvitosti za programsko obdobje 2007 – 2013 (Ur.l.RS, št. 23/2006)).

b) Razvitost občine projekta glede na koeficient razvitosti občin za leto 2011 (Uredba o metodologiji za določitev razvitosti občin (Ur.l. RS, št. 3/2011).

Tržni in ekonomski elementi projekta (največ 40 točk)

a) Tržni elementi projekta (tržna naravnanost proizvodov in storitev)

b) Lastna udeležba

c) Konkurenčna sposobnost proizvodov in storitev

d) Ocena finančne uspešnosti projekta 

e) Dinamika rasti poslovanja podjetja oz. kmetijskega gospodarstva 

f) Vpliv projekta na okolje.

Ocena investitorja (največ 30 točk)

a) Boniteta investitorja glede na razvrstitev v iBONu oz. po metodologiji Sklada (za pravne osebe in s.p.) 

b) Kratkoročna plačilna sposobnost prijavitelja za zadnjih 18 mesecev (za pravne osebe in s.p.)

Kreditna sposobnost (za kmetijska gospodarstva - fizične osebe)

c) Velikost vlagatelja, podjetja oz. kmetijskega gospodarstva

d) Predvideno zavarovanje odobrenega posojila

e) Ocena organizacijske sposobnosti upravičenca. 

Vse vloge s projekti  z več kot dvoletnim kumulativnim negativnim denarnim tokom, ekološko sporni projekti ter projekte brez realne možnosti za zavarovanje posojila, se kot neutemeljene zavrnejo.

Projekti bodo ocenjeni na osnovi navedenih meril v razpisni dokumentaciji – namen A1 in razvrščeni glede na posamezen Sklop kandidiranja. Za dodelitev sredstev mora vloga doseči najmanj 40 točk, od tega najmanj skupaj 25 točk iz točkovanja tržnih in ekonomskih elementov projekta ter ocene investitorja. V primeru, da bo vlog več oziroma zaprošeni znesek višji od razpoložljivih sredstev bodo po javnem razpisu v posameznih Sklopih imeli prednost projekti, ki bodo dobili višje število točk.

Na osnovi ocene bo strokovna komisija projekte razvrstila v prioritetno listo glede na zbrano število točk, glede na posamezen Sklop kandidiranja. 

V kolikor bodo projekti pri ocenjevanju dosegli enako število točk, bodo imeli prednost pri izbiri tisti projekti, ki bodo zbrali večje število točk po naslednjem vrstnem redu:

1. regionalni vidik lokacije investiranja,

2. tržni in ekonomski elementi projekta, 

3. ocena investitorja.

V primeru, da zadnje uvrščeni projekti tudi po teh merilih dosežejo enako število točk, bo imel prednost pri izbiri tisti projekt, ki je bil oddan prvi (upošteva se datum in ura oddaje projekta priporočeno po pošti ali datum in ura oddaje projekta osebno v vložišče Sklada).

V. VSEBINA VLOGE ZA PRIJAVO (vsa dokumentacija ter priloge se morajo glasiti na prijavitelja ter prijavljeni projekt)

1. V celoti izpolnjen Obrazec A1 (podpisan in žigosan) s priloženo izjavo. 

2. Načrt izvedbe projekta s popisom del, opreme in tehnologijo, ki ga pripravi za to pristojna strokovna institucija. Načrt izvedbe projekta se pripravi v obliki opisa projekta (za manjše projekte) oz. poslovnega načrta ali investicijskega programa (za večje projekte)

a) V opisu projekta morajo biti vključene naslednje postavke: 

· Predstavitev projekta, njenih ciljev, opredelitev vrste uporabljenih tehnologij, vpliv na okolje, datum začetka in datum konca projekta,

· Opredelitev bodočega poslovanja (vizija, poslanstvo, temeljni cilji rasti),

· Tržna analiza (analiza trga, opis konkurence, tržne prednosti, priložnosti, slabosti, nevarnosti, glavni kupci, dobavitelji, ciljni trgi, tržne poti, pospeševanje prodaje, trženjske raziskave),

· Opredelitev prodaje  (na domačih trgih, trgih v EU in izven njih),

· Načrtovanje novi zaposlitev,

· Finančni izračuni, narejen najmanj za obdobje petih let. 

b) Poslovni načrt oz. investicijski program,  ki ne sme biti starejši od 1 leta ter mora biti izdelan za obdobje vračanja posojila, pa mora vključevati:

· opredelitev glede doseganja enega ali več naslednjih ciljev: zmanjšanje proizvodnih stroškov, izboljšanje in preusmeritev proizvodnje, izboljšanje kakovosti, ohranjanje in izboljšanje naravnega okolja ali izboljšanje higienskih razmer ali standardov za dobro počutje živali, 

· v kolikor se investitor ukvarja z živinorejo, mora biti iz poslovnega načrta oz. investicijskega načrta razvidno, da ima v obdelavi ustrezno površino lastnih ali zakupljenih kmetijskih površin za neškodljivo uporabo gnojevke, gnoja in gnojnice, in sicer največ 2,5 glavi velike živine na hektar (GVŽ/ha), na varstvenih pasovih virov pitne vode največ 1,9 GVŽ/ha oziroma kot to določajo nacionalni predpisi za posamezna področja,

· povzetek poslovnega načrta v obsegu do ene A4 strani,

· predstavitev proizvodnje oz. produktov, 

· raziskavo in analizo trga s predstavitvijo potencialnih kupcev,

· nadaljnji razvoj kmetijskega gospodarstva,

· načrt prodaje z napovedjo (po trgih, tržnih segmentih in času) ter strategijo trženja,

· utemeljitev učinkov projekta glede na stroškovno in prihodkovno raven,

· organizacijo podjetja in lastništvo (za pravne osebe),

· terminski načrt,

· izračun upravičenosti projekta v ekonomski dobi, izračun finančnih in ekonomskih kazalcev (doba vračanja investicijskih sredstev, neto sedanja vrednost, interna stopnja donosnosti, analiza bilance uspeha in stanja, denarni tok) za obdobje vračila posojila.

Poslovni načrt oz. investicijski program mora biti skladen s prijavnim obrazcem. Pri njegovi pripravi pa je potrebno izhajati iz bilance stanja in izkaza poslovnega izida za zadnje leto poslovanja oz. iz leta 2010 in splošne diskontne stopnje, ki znaša 7 %.

3. Potrdilo o plačanih davkih in drugih obveznosti, ki jim je potekel rok plačila, ki ga izda krajevno pristojna Davčna uprava, ki ni starejše od 30 dni, od oddaje vloge na javni razpis. 

4. Kopijo sklepa oz. odločbe o prejemu drugih sredstev iz javnih virov pri projektu.

5. V primeru graditve ali izvajanja del na objektih, gradbeno dovoljenje oziroma ustrezno upravno dovoljenje, ki se mora glasiti na vlagatelja ter na prijavljeni projekt.

6. Tehnična skica objekta (lahko iz projektne mape za gradbeno dovoljenje) v primeru gradbenih del, prospekt  opreme ali strojev oz. investicije.

7. Neobvezujoči predračuni, predpogodbe in ponudbe za celotni prijavljeni projekt. Predračuni, predpogodbe in ponudbe morajo biti izdane od vključno 1.1.2011 naprej v primeru prijave projekta. V primeru prijave projekta za Sklop 2 pa lahko tudi računi ali pogodbe, od vključno 1.1.2010 naprej. V primeru dokazil v tujem jeziku je vlagatelj dolžan predložiti krajši prevod predloženega dokazila.
8. Mnenje o upravičenosti in ekonomičnosti projekta, ki ga pripravi pristojna strokovna služba (kmetijsko svetovalna služba).

9. V primeru ekološke kmetije mora biti predložen certifikat, da je kmetija ekološka, če pa gre za integrirano pridelavo, pa veljavno potrdilo o integrirani pridelavi.

10. Nosilec kmetijskega gospodarstva mora priložiti pooblastilo morebitnih solastnikov kmetije, da ga pooblaščajo kot vlagatelja vloge in se strinjajo z načrtovanim projektom.

11. Dokazila o registraciji vlagatelja 

a)
za obrtnike:

· obrtno dovoljenje, 

· v kolikor Sklad iz baze AJPESA za vlagatelja ne bo uspel pridobiti dokazil o njegovi registraciji, bo le ta moral predložiti vlagatelj sam; 

b)
za kmetijska gospodarstva: 

· fotokopija dokumenta, da je kmetijsko gospodarstvo zavedeno v register kmetijskih gospodarstev ali kopija Obrazca A »Osnovni podatki o kmetijskem gospodarstvu« za zadnje leto.

12. Predlog ustreznega zavarovanja v skladu s Splošnimi pogoji (bančna garancija, hipoteka, ipd.), kar opredeli v obrazcu za prijavo. V primeru, da vlagatelj kot predlog za zavarovanje posojila poda bančno garancijo, mora predložiti Skladu pismo o nameri, izdano s strani banke.    

13. Sklad lahko od vlagatelja zahteva, da v določenem roku poda tudi dodatno dokumentacijo in pojasnila o projektu oziroma navedbe v vlogi z namenom preveritve resničnosti in verodostojnosti podatkov navedenih v vlogi ter predloženi dokumentaciji. Vlagatelj pa lahko tudi sam predloži dodatna dokazila ter pojasnila o projektu (pisma o nameri, ipd.).

VI. ROK IN NAČIN PRIJAVE:

1. Vlogo za prijavo na javni razpis je potrebno poslati priporočeno. Datum oddaje vloge se upošteva poštni žig. Vloge je mogoče oddati tudi osebno na sedežu Sklada, do navedenega roka. 

2. Roki za oddajo vlog so: 31.3.2011, 31.5.2011, 31.7.2011 in 30.9.2011. Vloge se odpirajo po vrstnem redu, kot so prispele. Odpiranje bo do tretji delovni dan po izteku roka za oddajo vlog. Odpiranje ni javno. 

Vlagatelji vložijo vloge na naslov: 

Slovenski regionalno razvojni sklad, Škrabčev trg 9a, 1310 Ribnica.

Popolna vloga z nazivom in naslovom vlagatelja na ovojnici mora biti dostavljena v zaprti ovojnici z oznako »NE ODPIRAJ – vloga A1« s pripisom » za Sklop 1« oz. »za Sklop 2«, glede na namen prijave. 
3.
Razpisna dokumentacija:

Razpisna dokumentacija se pridobi na sedežu Slovenskega regionalno razvojnega sklada, Škrabčev trg 9a, 1310 Ribnica, od objave do zaključka razpisa, vsak delovni dan od 9. do 12. ure osebno ali se posreduje po naročilu preko elektronske ali navadne pošte. Besedilo javnega razpisa in razpisna dokumentacija sta na voljo tudi na spletni strani Sklada: www.regionalnisklad.si. Vlagatelji lahko pridobijo informacije o javnemu razpisu v Sektorju za izvajanje spodbud Sklada, in sicer na tel. št.: 01/836-19-53 ali preko elektronske pošte na naslovu: info@regionalnisklad.si.

4. Sklad lahko v primeru nejasnosti od vlagatelja zahteva dodatno pojasnjevalno dokumentacijo ter naroči strokovno mnenje o projektu.

5. Vlagatelj sredstev je dolžan Skladu v smislu spremljanja porabe dodeljenih sredstev, omogočiti nadzor nad porabo sredstev tako, da je kadarkoli možna kontrola ter vpogled v poslovno dokumentacijo vlagatelja.

VII. OBRAVNAVA VLOG:

1. Vlagatelje, katerih vloge bodo nepopolne, bo komisija v roku do 8 dni od posameznega odpiranja pisno pozvala, da jih dopolnijo v roku 8 dni. 

2. Vloge, ki ob oddaji ne bodo vsebovale najmanj izpolnjenega obrazca (iz katerega bo nedvoumno razviden prijavljeni projekt) ter poslovnega načrta oz. investicijskega programa (v primeru večjih projektov), bodo samodejno zavržene kot nepopolne in se jih ne bo pozivalo na dopolnjevanje.

3. Vloge, ki jih vlagatelj v zahtevanem roku 8 dni od dneva vročitve obvestila ne dopolni, bodo kot nepopolne zavržene.

4. Vloge, ki bodo prispele prepozno, bodo zavržene. 

5. Vloge, ki ne bodo ustrezale razpisnim pogojem, bodo kot neutemeljene zavrnjene.

6. V primeru, da je vlog za dodelitev sredstev, ki izpolnjujejo kriterije za dodelitev sredstev več, kot je na razpolago sredstev, komisija za pregled in obravnavo prispelih vlog oblikuje na podlagi vrednotenja projektov, prednostni vrstni red vlagateljev za dodelitev sredstev, glede na posamezen Sklop kandiranja. Komisija bo lahko v primeru iz prejšnjega stavka predlagala odobritev sredstev vlagateljem iz višjega prioritetnega razreda v omejeni višini upravičeno zaprošenega zneska ter v obsegu razpoložljivih sredstev (primer: zaprošeno posojilo 50.000,00 EUR, razpoložljiv obseg posojil še 25.000,00 EUR, zato dodelitev v višini 25.000,00 EUR). Vloge vlagateljev, ki ne bodo uvrščene v prioritetni obseg dodelitve znotraj razpoložljivih sredstev, se zavrnejo. Vloge, ki po ocenitvi na podlagi meril iz točke IV ne dosežejo minimalno 40 točk, se kot neutemeljene zavrnejo.

7.
Vloge katerih vlagatelji nimajo poravnanih zapadlih obveznosti do Sklada oz. države, bodo zavržene.

8.
Komisijo za obravnavo vlog in pripravo predloga za odločanje bo imenoval direktor Sklada. Komisija bo enakovredno obravnavala vse popolne vloge, ki 
bodo prispele pravočasno oziroma bodo dopolnjene v predpisanem roku. Strokovna komisija v primeru projekta z investicijsko vrednostjo nad 150.000 EUR pridobi dve oceni. Poleg ocene strokovne službe se lahko posluži tudi zunanjih strokovnih ocenjevalcev. V primeru dveh ocen iste vloge, se kot končna ocena upošteva povprečje dveh ocen. O odpiranju vlog in o izboru prejemnikov bo komisija vodila zapisnik. Podatki iz dokumentacije, ki jo vsebuje vloga, so uradna tajnost. Strokovna komisija lahko s soglasjem direktorja Sklada, k svojemu delu pritegne tudi strokovnjake iz delovnih področij glede na posamezno naravo razpisa.

9.
Vlagatelji bodo o obravnavi vlog pisno obveščeni s sklepom z ustrezno obrazložitvijo in sicer v roku 45 dni po izteku roka za oddajo vlog. Sklep bo izdan na podlagi sklepa direktorja Sklada. Zoper sklep o dodelitvi sredstev je dovoljena pritožba v roku 15 dni od dneva vročitve sklepa vlagatelju. Pritožbo je potrebno vložiti pisno v dveh izvodih, s pripisom na ovojnici: Pritožba na sklep št. (št. izdanega sklepa) ali se jo poda ustno na zapisnik pri organu, ki je sklep izdal (Slovenski regionalno razvojni sklad, Škrabčev trg 9a, 1310 Ribnica).O pritožbi odloča Služba Vlade RS za lokalno samoupravo in regionalno politiko, Dunajska cesta 58, Ljubljana. 

10.
Postopek izbire Sklada bo potekal skladno s Splošnimi pogoji. 

Sklad v sklepu o dodelitvi sredstev vlagatelje tudi obvesti o številki sheme državnih pomoči ter o višini državnih pomoči (za Sklop 1).

Hkrati z izdanim pisnim sklepom o pozitivni rešitvi Sklad izda tudi navodilo o načinu sklenitve pogodbe o dodeljenih spodbudah, ki vsebuje:

· kraj in mesto sklepanja pogodbe,

· rok za sklenitev pogodbe,

· potrebno dokumentacijo za sklenitev pogodbe. 

